***Suvestinė redakcija nuo 2016-05-27***

*Sprendimas paskelbtas: TAR 2009-12-29, i. k. 2009-01515*

****

**PASVALIO RAJONO SAVIVALDYBĖS TARYBA**

**SPRENDIMAS**

**DĖL PASVALIO KRAŠTO GARBĖS PILIEČIO VARDO SUTEIKIMO NUOSTATŲ PATVIRTINIMO**

2009 m. gruodžio 29 d. Nr. T1-284

Pasvalys

Vadovaudamasi Lietuvos Respublikos vietos savivaldos įstatymo (Žin., 1994, Nr. [55-1049](https://www.e-tar.lt/portal/lt/legalAct/TAR.D0CD0966D67F); 2008, Nr. [113-4290](https://www.e-tar.lt/portal/lt/legalAct/TAR.CF599A1A6DD5); Nr. [137-5379](https://www.e-tar.lt/portal/lt/legalAct/TAR.18F4EB30E002)) 16 straipsnio 2 dalies 45 punktu, 18 straipsnio 1 dalimi, Pasvalio rajono savivaldybės taryba nusprendžia:

1. Patvirtinti Pasvalio krašto garbės piliečio vardo suteikimo nuostatus (pridedama).

2. Pripažinti netekusiu galios Pasvalio rajono savivaldybės tarybos 1996 m. sausio 17 d. sprendimą Nr. 96 „Dėl Pasvalio krašto Garbės piliečio vardo nuostatų patvirtinimo“.

Savivaldybės meras Gintautas Gegužinskas

PATVIRTINTA

Pasvalio rajono savivaldybės tarybos

2009 m. gruodžio 29 d. sprendimu Nr. T1-284

**PASVALIO KRAŠTO GARBĖS PILIEČIO VARDO SUTEIKIMO NUOSTATAI**

**I. BENDROJI DALIS**

1. Pasvalio krašto garbės piliečio vardo suteikimo nuostatai (toliau – nuostatai) nustato Pasvalio krašto garbės piliečio vardo (toliau – Garbės piliečio vardas) suteikimo tvarką. Garbės piliečio vardas yra aukščiausias Pasvalio rajono savivaldybės apdovanojimas.

2. Garbės piliečio vardas suteikiamas Lietuvos Respublikos ir užsienio valstybių piliečiams už ypatingus nuopelnus bei išskirtinį indėlį į Pasvalio rajono mokslo, švietimo, kultūros, sporto, paveldo išsaugojimo, ekonomikos, socialinio vystymo, mokslo ir technikos bei kitas sritis.

3. Garbės piliečio vardas suteikiamas per metus ne daugiau kaip dviem asmenims. Garbės piliečio vardas gali būti suteikiamas tiek gyvam, tiek mirusiam asmeniui.

**II. PASVALIO KRAŠTO GARBĖS PILIEČIO VARDO SUTEIKIMO KOMISIJA, JOS SUDARYMO TVARKA, DARBO ORGANIZAVIMAS**

4. Pasvalio Krašto Garbės piliečio vardo suteikimo komisija (toliau – Komisija) Pasvalio rajono savivaldybės tarybos (toliau – Savivaldybės taryba) sprendimu sudaroma jos įgaliojimų laikotarpiui iš 9 narių. Komisijos narius turi teisę siūlyti Savivaldybės meras, likusius – Savivaldybės administracijos direktorius, Savivaldybės tarybos komitetai, visuomeninės komisijos ir tarybos, nevyriausybinės organizacijos. Komisijoje negali būti daugiau kaip vienas asmuo, atstovaujantis tai pačiai institucijai. Komisijos sudėtis gali būti keičiama Savivaldybės tarybos sprendimu. Komisijos pirmininką ir sekretorių išsirenka Komisija.

5. Komisija, gavusi bent vieną pasiūlymą asmeniui suteikti Garbės piliečio vardą, siūlymus dėl Garbės piliečio vardo suteikimo nagrinėja posėdžiuose, kuriuos šaukia Komisijos pirmininkas arba jo įgaliotas Komisijos narys. Komisijos posėdis protokoluojamas. Komisijos posėdžio protokolą pasirašo Komisijos pirmininkas ir sekretorius.

6. Komisijos posėdis laikomas teisėtu, jei jame dalyvauja ne mažiau kaip 2/3 visų Komisuos narių. Balsavimo dėl Garbės piliečio vardo suteikimo būdą Komisija pasirenka pati.

7. Jeigu Komisija priima sprendimą teikti Savivaldybės tarybai konkrečias kandidatūras Garbės piliečio vardui suteikti, ji parengia atitinkamą Savivaldybės tarybos sprendimo projektą.

**III. GARBĖS PILIEČIO VARDO SUTEIKIMO TVARKA**

8. Siūlymą dėl Garbės piliečio vardo suteikimo gali teikti Savivaldybės tarybos nariai, nevyriausybinės organizacijos, vietos bendruomenės, ne mažesnės nei 10 gyventojų grupės ir juridiniai asmenys (toliau – institucija).

9. Kandidatą siūlanti institucija, organizacija pateikia Komisijai išsamią informaciją apie siūlomo kandidato darbus ir nuopelnus rajonui, jo gyvenimo aprašymą ir ne mažiau kaip dvi rekomendacijas.

10. Už siūlomo asmens duomenų tikrumą atsako juos teikiantieji.

11. Komisija atsižvelgia tik į raštu pateiktas bei pasirašytas rekomendacijas ir atsiliepimus apie kandidatus Garbės piliečio vardui suteikti. Anonimiškų rekomendacijų ir atsiliepimų Komisija nesvarsto.

12. Komisija Savivaldybės tarybai gali teikti tik tokią kandidatūrą Garbės piliečio vardui suteikti, kuri gavo ne mažiau kaip 2/3 visų Komisijos narių balsų.

13. Komisijai pateiktų kandidatų Garbės piliečio vardui suteikti sąrašas, kuriame nurodomos ir jų profesinės, visuomeninės pareigos bei kandidatus pateikusi institucija, paskelbiamas visuomenei Pasvalio rajono savivaldybės tinklapyje ir vietinėje spaudoje.

14. Komisija paskirtų kandidatūrų svarstymą posėdyje rengia praėjus ne mažiau kaip 2 savaitėms po viešo paskelbimo visuomenėje.

15. Siūlymą, kurį Komisija atmetė, Komisijai iš naujo svarstyti galima teikti ne anksčiau kaip po vienerių metų.

16. Garbės piliečio vardas suteikiamas Komisijos teikimu Savivaldybės tarybos sprendimu. Teikimą, kurį Savivaldybės taryba atmetė, Komisija jai iš naujo svarstyti gali teikti ne anksčiau kaip po vienerių metų.

17. Apdovanojimai (Pasvalio krašto garbės piliečio ženklas, ženklo miniatiūra ir pažymėjimai A4 formato ir 75 mm x 105 mm su nuotrauka) paprastai įteikiami Pasvalio miesto šventėje iškilmingoje aplinkoje ir juos įteikia Savivaldybės meras arba Savivaldybės mero pavaduotojas.

*Punkto pakeitimai:*

*Nr.* [*T1-71*](https://www.e-tar.lt/portal/legalAct.html?documentId=SAV.500921)*, 2010-03-24, paskelbta TAR 2010-03-24, i. k. 2010-00287*

*Nr.* [*T1-127*](https://www.e-tar.lt/portal/legalAct.html?documentId=d8c87930230e11e684adf059272c7587)*, 2016-05-25, paskelbta TAR 2016-05-26, i. k. 2016-14036*

18. Garbės piliečio vardo suteikimo apdovanojimas po mirties įteikiamas apdovanojamo asmens artimiausiems giminaičiams.

**IV. GARBĖS PILIEČIO TEISĖS**

19. Garbės pilietis turi šias teises:

19.1. dalyvauti Savivaldybės tarybos bei jos komitetų posėdžiuose ir pasisakyti juose Savivaldybės tarybos reglamente nustatyta tvarka;

19.2. teisę siūlyti merui įtraukti į darbotvarkę Savivaldybės taryboje svarstytinus klausimus (kartu su sprendimų projektais);

19.3. nemokamai lankytis visuose rajono teritorijoje vykstančiuose renginiuose, kuriuos organizuoja Savivaldybės institucijos.

20. Savivaldybės taryba Garbės piliečio statusą įgijusiems asmenims gali suteikti mokesčių, rinkliavų ir kitas įstatymų nustatytas lengvatas iš Savivaldybės biudžeto, taip pat kitas įstatymams neprieštaraujančias specialiąsias teises ar lengvatas.

**V. GARBĖS PILIEČIO VARDO PRARADIMO PAGRINDAI IR TVARKA**

21. Asmuo gali prarasti Garbės piliečio vardą, jei Savivaldybės taryba 2/3 visų narių balsų dauguma priima sprendimą, jog tam tikras jo poelgis yra nesuderinamas su Garbės piliečio vardu arba jį žemina..

22. Apie Garbės piliečio vardo netekimą informuojama rajono visuomenė Savivaldybės tinklapyje ir vietinėje spaudoje.

**BAIGIAMOSIOS NUOSTATOS**

23. Lėšos išlaidoms, susijusioms su Garbės piliečio vardo suteikimu (juostai, pažymėjimui pagaminti bei dovanai ir kt.), skiriamos iš Savivaldybės biudžeto bendrų administracijos asignavimų.

24. Garbės piliečio nuotrauka eksponuojama Savivaldybėje, tam specialiai įrengtoje vietoje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Pakeitimai:**

1.

Pasvalio rajono savivaldybės taryba, Sprendimas

Nr. [T1-71](https://www.e-tar.lt/portal/legalAct.html?documentId=SAV.500921), 2010-03-24, paskelbta TAR 2010-03-24, i. k. 2010-00287

Dėl Pasvalio rajono savivaldybės tarybos 2009 m. gruodžio 29 d. sprendimo Nr. T1-284 „Dėl Pasvalio krašto garbės piliečio vardo suteikimo nuostatų patvirtinimo“ pakeitimo

2.

Pasvalio rajono savivaldybės taryba, Sprendimas

Nr. [T1-127](https://www.e-tar.lt/portal/legalAct.html?documentId=d8c87930230e11e684adf059272c7587), 2016-05-25, paskelbta TAR 2016-05-26, i. k. 2016-14036

Dėl Pasvalio rajono savivaldybės tarybos 2009 m. gruodžio 29 d. sprendimo Nr. T1-284 „Dėl Pasvalio krašto garbės piliečio vardo suteikimo nuostatų patvirtinimo“ pakeitimo